Knud Nielsen
Knud Nielsen, 1916-2008, dansk maler og keramiker, debuterede som selvlært på Kunstnernes Efterårsudstilling 1941. Nielsen udviklede en abstrakt og efterhånden konkret udtryksform og var 1947 medstifter af Linien II. Fra 1953 udstillede han med Majudstillingen og Spiralen, siden 1957 som medlem af Grønningen. Hans stil ændredes i 1960'erne til en abstrakt ekspressionisme med rødder i Cobra-maleriet. Nielsen har udført udsmykningsopgaver til bl.a. Vanløse Bibliotek (1962) samt en del arbejder i keramik.